Gyárfás András

**Sorsunk**

Nemrég töltöttem be a tizenegyszer hetet, magyarra fordítva: tizenegyszerre újulnak meg sejtjeim. Miért ne frissüljenek hát az eddigi átalvetős írásaim is a Sorsunk oldalain? Ha másért nem, hát csak azért is.

Csak ne lenne az a szomorú gyermekkori emlékem, melyet most kísértetiesen idéznek fel a körülöttem történtek.

A három hónapos nyári vakációt többször töltöttem falun, édesanyám vagy édesapám tanítványai szüleinek a meghívására. Ezzel viszonozták szüleim jóságát.

Jobb házaknál vagy éppen gazdag tanyákon élvezhettem a vidéki nyár örömeit, de részt vettem a mezei munkákban is, miközben nem kerülhette el figyelmemet a faluvégi nyomortanyák látványa és bűze sem. A fapados budik, ha nem dobtak beléjük rendszeresen mészkövet, és nem ástak a kert másik végébe új gödröt, lassan megteltek, fortyogni kezdtek, és, ha nem is mint egy vulkánból, de kiszabadult az emberi ürülék és elöntötte a kertet, majd az udvart is.

Valami ilyesmi történik ma országos szinten. Masszívan önt el a szenny mindent, kultúrát, barátságokat, örök erkölcsi értékeket. Az értelmesebbje kis szigetekre, oázisokba menekül, és feladta, hogy az elmaradottakat a saját szintjére próbálja emelni. Ugyanakkor minden porcikája tiltakozik az ellen, hogy önmaga oda süllyedjen, menekül és próbálja menteni, amit még lehet. Például menteni egy folyóiratot, küldetését, hivatását, ha másképp nem lehet, hát egy Sorsunkat létrehozva.

Őszinte leszek, legalább magamhoz. Úgy vagyok az írással, mint a texasi farmer a csűr tetejével. Óriási hurrikán pusztított, lekapta a hatalmas melléképület pléhtetejét, összegöngyölte és odavágta a kert végében a Ford kocsihoz. A szél elállt, a farmer gondolta, valahogy leszedi a bádogkupacot, és elvontatta az autószerelőhöz, hátha az tud vele valamit kezdeni. Nem vette észre, hogy benne maradt az autó letépett rendszáma. Vasárnap lévén, lerakta az egészet a műhely kapuja elé, meghagyva telefonszámát is. Szűk két hét múlva szólt a telefon: - Uram, jöhet, az autója készen van.

Hát valahogy így készültek/készülnek az én könyveim, cikkeim is.